2. Bogosi jwa Modimo bo tla fedisa dipuso tsotlhe tsa batho. Moporofeti Daniele o ne a bontshiwa ponatshegelo e mo go yone dipuso tse di maatla tsa lefatshe di neng di latelana go ralala hisitori go tla go fitlha mo motlheng wa rona. Ela tlhoko tsela e e kgatlhang e ponatshegelo eno e konelang ka yone: “Mo metlheng ya dikgosi tseo [tsa bofelo tsa batho] Modimo wa legodimo o tla tlhoma bogosi jo bo se kitlang bo senngwa le ka motlha. Mme bogosi joo ga bo kitla bo fetisediwa mo bathong bape ba bangwe. Bo tla thubaganya bo fedisa magosi ano otlhe, mme bo tla ema ka bosakhutleng.” Ka jalo, magosi otlhe kgotsa dipuso tsa lefatshe leno mmogo le dintwa, kgatelelo le ditiro tsa go tlhoka molao di tla senyediwa ruri. Fela jaaka boporofeti jwa ga Daniele bo bontsha, go ise go ye kae Bogosi jwa Modimo bo tla busa mo lefatsheng lotlhe. (Daniele 2:44, 45) Bogosi joo e tla nna jwa mmatota mme gape go tla busa jone fela mo lefatsheng. *